એ પછીના આખ્ખા દિવસ સુધી નેવીના ભંડારમાંથી આવેલા સામાનની વહેંચણી ચાલી. મોટા તાકાઓમાંથી ઊનનું કાપડ માપી-માપીને કાપવાનું હતું. મોશે બેજસ્કીએ કહ્યું હતું કે દરેક કેદીને ત્રણ યાર્ડ કાપડ આપવામાં આવ્યું હતું, એ સાથે અંતઃવસ્ત્રોની એક જોડી અને સુતરની થોડી આંટીઓ પણ આપવામાં આવી હતી. કેટલીક સ્ત્રીઓએ તો ઘેર જતી વેળાએ પહેરવા માટેનાં કપડાં સીવવાનું એ જ દિવસથી શરૂ કરી દીધું હતું. તો કોઈએ વળી એ કાપડને અકબંધ રાખી મૂક્યું જેથી આવનારા મુશ્કેલી ભરેલા દિવસોમાં કોઈની સાથે તેની લેવડદેવડ કરીને પણ જીવતાં રહી શકાય!